अन्दर बड़दे गै मिगी पता लग्गा जे में गल्त “टैम” आयां। सारे जने चुप्प हे। कमरे च सवाऽ पक्खे दी घूं-घूं दे कोई छेड़ नेई ही। वातावरण बड़ा बोझल हा। में जि’यां अपने औने उप्पर शर्मिदा हा। हत्थ जोड़ियै सारें गी नमस्ते कीती। जगदीश दी मां ने होठ बछाइयै किश मुस्कराह्‌ट जने’ई चीज पैदा करने दी कोशश कीती। पर ओह्‌दियां अक्खियां उ’आं गै दोआस ते ठण्डियां रेहियां। मेरी नमस्ते दे परते च आशा ने सिरा उप्पर ब’न्नी दी दपट्टी दे सिरे च सडूं कीते दा नक्क सिनकेआ ते अपनी रोने कन्नै लाल होई दियें अक्खें उप्पर हत्थ रिक्खियै कुर्सी कन्नै सिर टेकी ओड़ेआ। जगदीश दे मत्थे कउप्पर त्रिवड़ी ही ते हत्था च पगड़ी दी पतली जने’ई कापी गी उ’न्नै जोरै नै मरोड़ कराए दे हे। मिगी दिक्खियै बी उ’न्नै चेह्‌रे दे भाव बदलने दा कोई जतन नेई कीता। उ’न्नै कमरे च नजर मारी जि’यां मेरे बौह्‌ने लेई कोई थाह्‌र तुप्पा दा होऐ फ्ही थोह्‌ड़ा खिस्कियै अपने कोल गै पलंग उप्पर बौह्‌ने दा शारा कीता। में बे’ई गेआ।